A neonácikat mosdató riport miatt lépett a főpolgármester.

Karácsony Gergely közösségi oldalán jelentette be, hogy bojkottot hirdettek a Hír TV ellen. A főpolgármester azt írta, amíg a csatorna nem kér bocsánatot

a neonácikat mosdató, az antifasiszták tevékenységét megkérdőjelező riportjáért,

addig sem ő, sem helyettesei, sem a Főpolgármesteri Hivatal munkatársai nem nyilatkozatnak a Hír TV-nek, nem tesznek eleget semmilyen meghívásuknak. A főpolgármester erről hétfőn levélben értesítette Répásy Bálintot, a Hír TV vezérigazgatóját.

Karácsony Gergely előzőleg példátlannak tartotta, hogy az önmagát Hír TV-nek nevező tévécsatorna „megemlékezőknek” nevezte a budapestiek nyugalmát megzavaró, milliókat elpusztító ideológia iránt nosztalgiázó neonáci hordákat, míg az ország demokratikus hagyományait óvó állampolgárokat, antifasiszta felvonulókat „megzavaróknak” titulálta.

A kormány kegyeit kereső propagandaadó már így akar tetszelegni? Már ez az elvárás? Budapest nem ilyen város, Magyarország pedig nem ilyen ország, bárki is próbálja az ellenkezőjét terjeszteni!

Kiemelt kép: Ivándi-Szabó-Balázs / 24.hu